Red di tram de Berlin
La Red di tram de Berlin  a l'è on servizzi de straport publich su rodaia che 'l quatta la città de Berlin, longh 190 km e cont 22 lign.

A l'è vert dal 1865 e l'è gestii de la Berliner Verkehrsbetriebe.

Storia 

La prima linia de tram, a cavaj, a l'è verta dal 22 de giugn del 1865, l'era ona tranvia extraurbana per Charlottenburg.

In del 1881 a Groß-Lichterfelde l'ingegnee Ernst Werner von Siemens el progetta la prima tranvia elettrica del mond, e 'l sò success el mena a elettrificà tucc i lign de Berlin, roba fornida del 1902.

In del 1920, cont la creazion del Gran Berlin, tucc i vari società che gestiven i tram a hinn staa traa insemma.

Durant del regimm nazista scomincen i primm soppression di lign.

Berlin dividuu 

A Berlin Ovest el tram a l'è staa via via sbassaa, fina a la saradura de la darrera linia in del 1967, perchè la città l'ha preferii el modell american de città per i auto.

El Senat de Berlin Ovest l'aveva approvaa de noeuv i tram in del 1987, ma la Reunificazion l'ha fermaa el progett.

Berlin Est inveci a l'è staa pussee filo Tram, se in origin voreven fà su di metropolitan e di filovij dal 1975 a hinn staa doperaa di metrotranvij.

La Red incoeu 

Dopo de la Reunificazion todesca Berlin l'ha deciduu de slargà la red tranviaria, e i binari a hinn staa remettuu anca in di zon pussee caratteristich.

In del 2004 a hinn staa istituii i lign de MetroTram, ossia de metrotranvia.

Per via de la soa storia la red a l'è on mes'ciott de sistema different e de tratt a sed propria e promiscua.

Lign 
I lign a hinn 22: 13 normai e 9 de MetroTram, a volta frequenza e attiv 24/7, segnalaa cont la M.

Sistema arent 
Arent a Berlin a gh'è anca di alter sistema de tram, tucc faa de ona linia.
La Ferrovia de Strausberg
La Tranvia de Woltersdorf
La Tranvia Schöneiche-Rüdersdorf

Material rotabil 

I tram doperaa incoeu a hinn de trè generazion: La pussee veggia, de l'era comunista, a l'è reppresentada del Tatra KT4, veicol assee spantegaa in tutta Europa orientala.

La segonda generazion a l'è quella di Tram ADtranz a pianal rebassaa, a ses ass.

La generazion pussee noeuva a l'è quella di Bombardier Flexity Berlin.

In di agn el numer di veicol el s'è sbassaa, e incoeu a l'è de 1'024 unità, anca grazia ai noeuv veicol boni de menà pussee personn.

El tram a l'è el mezz che 'l costa men de elettricità al kilometer, ossia 0,33€, come mostraa de 'n studi del Parlament de Berlin del 2006.

Alter progett

Vos correlaa 
Metropolitana de Berlin
S-Bahn de Berlin

 Straport a Berlin